පාස්කු ඉරුදින ප්‍රහාරයෙන් පසු අත්හිටුවා දැමු කටුවාපිටිය සාන්ත සෙබස්තියන් දෙව්මැදුරේ දහම් පාසල් ඉගැන්වීමේ කටයුතු ප්‍රහාරයෙන් දින 77 කට පසු අද නැවතත් ආරම්භ කෙරුණා.දරුදැරියන් සැලකිය යුතු පිරිසක් අද දින දහම් පාසල සඳහා සහභාගි වී තිබුණද, ප්‍රහාරයෙන් පීඩාවට පත් තවත් පිරිසක් අදටත් නිවෙස් තුළ තනිවී සිටිනවා.සතියේ අනෙකුත් දින අතරින් ඉරිදා දිනය කතෝලික බැතිමතුන්ට විශේෂ වන්නේ එම දිනය ඔවුන් දෙවියන් වෙනුවෙන් කැප කරන නිසාමයි.එහෙත් මීට දින 77කට ප්‍රථම උදාවු පාස්කු ඉරුදිනය මෙරට කතෝලික බැතිමතුන්ට කිසිදා අත් නොවිදි අමිහිරි අත්දැකීමක් ගෙනදුන්නේ කුරිරු ත්‍රස්ත කණ්ඩායමක ඉලක්ක බවට දෙව්මැදුරු තුනක් පත්වීමත් සමගයි.මීට දින 77කට ප්‍රථම ලේ විලක් බවට පත්වු කටුවාපිටිය දෙව්මැදුරේ අත්හිටුවා තිබු දහම් පාසල් ඉගැන්වීමේ කටයුතු අද නැවතත් ආරම්භ කිරීමට සැලසුම් කර තිබුනේ සදාකාලිකව එම අමිහිරි මතකයන් අතරේ සිරවී සිටිය නොහැකි නිසාවෙන්.